L-UE qiegħda żżid id- disponibbiltà u l-użu mill-ġdid ta' data ffinanzjata pubblikament . Dan ser jikkontribwixxi b'mod sinifikanti għall-kompetittività tal-ekonomija Ewropea tad-data u jistimula l-iżvilupp u l-użu ta' teknoloġiji avvanzati bħall-intelliġenza artifiċjali, il-cloud computing u ħafna oħrajn. Illum, il-presidenza laħqet qbil preliminari mal-Parlament Ewropew dwar regoli ġodda maħsuba biex iżidu l-provvista ta' data biex jappoġġaw l-ekonomija u s-soċjetà moderna bbażata fuq id-data, u biex jippromwovu l-użu ta' data miftuħa fl-UE. Il-ftehim preliminari tal-lum għad irid jiġi approvat mill-Kunsill. Ir-riforma testendi l-kamp ta' applikazzjoni tar-regoli dwar l-użu mill-ġdid ta' informazzjoni tas-settur pubbliku lil hinn mill-korpi tas-settur pubbliku biex jinkludi impriżi pubbliċi fis-setturi tat-trasport u tal-utilitajiet. Hija tintroduċi wkoll il-kunċett ta' settijiet ta' data b'valur għoli, li jeħtieġ li jsiru disponibbli mingħajr ħlas fl-UE kollha. Il-presidenza biħsiebha tippreżenta l-eżitu tan-negozjati fil-Kumitat tar-Rappreżentanti Permanenti fil-25 ta' Jannar.